ULTIMA ORĂ Percheziții într-un dosar de corupție la eliberarea permiselor de conducere. O persoană, reținută
Mai multe acțiuni de urmărire penală sunt efectuate miercuri, 20 martie, de ofițerii Centrului Național Anticorupție (CNA) în municipiului Chișinău pe o cauză penală de trafic de influență asupra funcționarilor publici la eliberarea permiselor de conducere.
Potrivit unui comunicat al CNA, o persoană bănuită în comiterea infracțiunii de trafic de influență a fost reținută în urma descinderilor, fiind ridicate 6000 de euro și înscrisuri de ciornă care confirmă sumele încasate de la candidați.
"Un locuitor al capitalei, susținând că ar avea influență asupra funcționarilor publici împuterniciți cu dreptul de a examina conducătorii de vehicule și de a elibera permisele de conducere, a pretins, a acceptat și a primit mijloace financiare ce nu i se cuvin în sumă totală de 1500 de euro, în schimbul promovării de către candidatul auto a examenului de conducător la proba practică pentru categoria "B", cu ulterioară perfectare și eliberare a permisului de conducere", precizează CNA.
Orice persoană se prezumă a fi nevinovată până la pronunțarea unei decizii definitive și irevocabile de judecată.